HR Službeni list Europske unije 147

32005D0084



SLUŽBENI LIST EUROPSKE UNIJE 24.01.2005.

ODLUKA VIJEĆA

od 24. siječnja 2005.

o odobravanju pristupanja Europske zajednice za atomsku energiju „Zajedničkoj konvenciji o sigurnosti zbrinjavanja istrošenoga goriva i sigurnosti zbrinjavanja radioaktivnog otpada”

(2005/84/Euratom)

VIJEĆE EUROPSKE UNIJE,

uzimajući u obzir Ugovor o osnivanju Europske zajednice za atomsku energiju, a posebno njegov članak 101. stavak 2.,

uzimajući u obzir prijedlog Komisije,

budući da:

(1) Zajednička konvencija o sigurnosti zbrinjavanja istrošenoga goriva i sigurnosti zbrinjavanja radioaktivnog otpada bila je otvorena za potpisivanje od 29. rujna 1997. do svog stupanja na snagu 18. lipnja 2001.

(2) Ta je Konvencija sada otvorena za pristupanje organizacijama regionalne integracije ili druge prirode, pod uvjetom da je takva organizacija sastavljena od suverenih država i ima nadležnost za pregovaranje, sklapanje i primjenu međunarodnih sporazuma u pitanjima obuhvaćenima ovom Konvencijom te da je Zajednica odlučila pristupiti.

(3) S obzirom na zadaće koje su Zajednici dodijeljene u poglavlju 3. „Zdravlje i sigurnost” Ugovora o osnivanju Europske zajednice za atomsku energiju, trebalo bi odobriti pristupanje Europske zajednice za atomsku energiju Zajedničkoj konvenciji.

(4) Europska zajednica za atomsku energiju će kod pristupanja Konvenciji morati izjaviti rezervu s obzirom na neusklađenost između članka 12. stavka 1. Direktive 92/3/Euratom o nadzoru i kontroli pošiljaka radioaktivnog otpada među državama članicama te u Zajednicu i iz nje (1) i posebnog zahtjeva članka 27. stavka 1. točke i. Zajedničke konvencije u kojemu se zahtijeva pristanak države odredišta u okviru prekograničnih kretanja.

(5) U članku 39. stavku 4. točki iii. ove Konvencije predviđeno je da organizacije koje postaju stranke ove Konvencije, depozitaru dostave izjavu u kojoj se navodi koje su države članice organizacije, koji se članci Konvencije na nju primjenjuju te opseg njezine nadležnosti u području obuhvaćenom tim člancima.

(6) Pristupanje Zajednice ne utječe na nadležnosti koje imaju države članice kao ugovorne stranke Zajedničke konvencije,

ODLUČILO JE:

Jedini članak

1. Ovime se odobrava pristupanje Europske zajednice za atomsku energiju Zajedničkoj konvenciji o sigurnosti zbrinjavanja istrošenoga goriva i sigurnosti zbrinjavanja radioaktivnog otpada.

2. Tekst izjave Europske zajednice za atomsku energiju u skladu s odredbama članka 39. stavka 4. točke iii. Zajedničke konvencije o sigurnosti zbrinjavanja istrošenoga goriva i sigurnosti zbrinjavanja radioaktivnog otpada priložen je ovoj Odluci.

Sastavljeno u Bruxellesu 24. siječnja 2005. Za Vijeće Predsjednik F. BODEN

(1) SL L 35. 12.2.1992., str. 24.

PRILOG

Izjava Europske zajednice za atomsku energiju u skladu s odredbama članka 39. stavka 4. točke iii. Zajedničke konvencije o sigurnosti zbrinjavanja istrošenoga goriva i sigurnosti zbrinjavanja radioaktivnog otpada

Sljedeće su države sadašnje članice Europske zajednice za atomsku energiju: Kraljevina Belgija, Češka Republika, Kraljevina Danska, Savezna Republika Njemačka, Republika Estonija, Helenska Republika, Kraljevina Španjolska, Francuska Republika, Irska, Talijanska Republika, Republika Cipar, Republika Latvija, Republika Litva, Veliko Vojvodstvo Luksemburg, Republika Mađarska, Republika Malta, Kraljevina Nizozemska, Republika Austrija, Republika Poljska, Portugalska Republika, Republika Slovenija, Slovačka Republika, Republika Finska, Kraljevina Švedska, Ujedinjena Kraljevina Velike Britanije i Sjeverne Irske.

Zajednica izjavljuje da se na nju primjenjuju članci 1. do 16., članci 18., 19. i 21. te članci 24. do 44. Zajedničke konvencije.

Zajednica ima nadležnost u područjima obuhvaćenim člankom 4., člancima 6. do 11., člancima 13. do 16., člankom 19. i člancima 24. do 28. Zajedničke konvencije, koju dijeli s gore spomenutim državama članicama, kako je predviđeno u članku 2. točki (b) i relevantnim člancima glave II. poglavlja 3. Ugovora o osnivanju Europske zajednice za atomsku energiju pod naslovom „Zdravlje i sigurnost”.